### NN 83/2025 (23.5.2025.), Odluka o osnivanju Povjerenstva za praćenje provedbe Operativnih programa nacionalnih manjina

VLADA REPUBLIKE HRVATSKE

1096

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 22. svibnja 2025. donijela

ODLUKU

O OSNIVANJU POVJERENSTVA ZA PRAĆENJE PROVEDBE OPERATIVNIH PROGRAMA NACIONALNIH MANJINA

I.

Ovom Odlukom osniva se Povjerenstvo za praćenje provedbe Operativnih programa nacionalnih manjina za razdoblje 2024. – 2028. (u daljnjem tekstu: Povjerenstvo), određuju se zadaće i sastav Povjerenstva te druga pitanja iz djelokruga rada Povjerenstva.

II.

Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

III.

Povjerenstvo je međuresorno tijelo Vlade Republike Hrvatske zaduženo za:

– praćenje i analiziranje provedbe Operativnih programa nacionalnih manjina za razdoblje 2024. – 2028. (u daljnjem tekstu: Operativni programi)

– predlaganje Vladi Republike Hrvatske izmjena i dopuna Operativnih programa

– predlaganje i usvajanje modela rješavanja pojedinih pitanja povezanih s provedbom Operativnih programa

– suradnju s jedinicama lokalne i područne (regionalne) samouprave s ciljem unaprjeđenja provedbe Operativnih programa.

IV.

Povjerenstvo čine:

– potpredsjednik Vlade Republike Hrvatske i ministar unutarnjih poslova, predsjednik Povjerenstva

– predsjednik Kluba zastupnika nacionalnih manjina u Hrvatskome saboru, zamjenik predsjednika Povjerenstva

– zastupnici nacionalnih manjina u Hrvatskome saboru, članovi Povjerenstva

– predstavnik Ministarstva kulture i medija, član Povjerenstva

– predstavnik Ministarstva prostornoga uređenja, graditeljstva i državne imovine, član Povjerenstva

– predstavnik Ministarstva rada, mirovinskoga sustava, obitelji i socijalne politike, član Povjerenstva

– predstavnik Ministarstva regionalnoga razvoja i fondova Europske unije, član Povjerenstva

– predstavnik Ministarstva turizma i sporta, član Povjerenstva

– predstavnik Ministarstva zaštite okoliša i zelene tranzicije, član Povjerenstva

– predstavnik Ministarstva zdravstva, član Povjerenstva

– predstavnik Ministarstva znanosti, obrazovanja i mladih, član Povjerenstva

– predstavnik Ureda za ljudska prava i prava nacionalnih manjina, član Povjerenstva.

Po potrebi, na poziv predsjednika Povjerenstva, u radu Povjerenstva mogu sudjelovati i predstavnici drugih nadležnih tijela i institucija te stručnjaci za pojedina područja.

V.

Predsjednika, članove i zamjenike članova Povjerenstva imenuje Vlada Republike Hrvatske na razdoblje do isteka vremena provedbe Operativnih programa.

Članovi Povjerenstva iz redova tijela državne uprave i ureda Vlade Republike Hrvatske su predstavnici na razini ministara ili ravnatelja ureda.

Članovi Povjerenstva iz stavka 2. ove točke imaju zamjenike u rangu državnog tajnika ili zamjenika ravnatelja ureda.

VI.

Članovi i zamjenici članova Povjerenstva ne primaju naknadu za rad u Povjerenstvu.

VII.

Povjerenstvo se sastaje po potrebi, a najmanje jednom u dva mjeseca.

Sjednice Povjerenstva saziva predsjednik Povjerenstva.

Povjerenstvo Poslovnikom detaljnije propisuje način svoga rada.

VIII.

Povjerenstvo jednom godišnje podnosi izvješće o svom radu Vladi Republike Hrvatske.

IX.

Stručne i administrativne poslove za rad Povjerenstva obavlja Ured za ljudska prava i prava nacionalnih manjina.

X.

Zadužuje se Ured za ljudska prava i prava nacionalnih manjina da o stupanju na snagu ove Odluke izvijesti tijela iz točke IV. ove Odluke.

XI.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/25-04/208

Urbroj: 50301-04/25-25-4

Zagreb, 22. svibnja 2025.

Predsjednik
 mr. sc. Andrej Plenković, v. r.